[pic] | EVROPSKA KOMISIJA |

Bruselj, 17.3.2010

COM(2010)96 konč.

2010/0056 (COD)

Predlog

UREDBA EVROPSKEGA PARLAMENTA IN SVETA

o razveljavitvi Uredbe Sveta (ES) št. 1964/2005 o tarifnih stopnjah za banane

OBRAZLOŽITVENI MEMORANDUM

Uredba Sveta (EGS) št. 404/93 z dne 13. februarja 1993 je vzpostavila skupno ureditev trga za banane v Evropskih skupnostih. Po sprejetju te uredbe Sveta so mnoge latinskoameriške članice STO, ki dobavljajo banane v EU na osnovi načela države z največjimi ugodnostmi, in Združene države Amerike začele postopke STO za poravnavo sporov proti EU (zlasti zaradi dolgoletnega spora WT/DS27) glede različne obravnave banan, ki so jih na trg Evropske unije uvozili različni dobavitelji.

Komisija je dne 11. aprila 2001 oziroma 30. aprila 2001 dosegla sporazuma z Ekvadorjem in Združenimi državami Amerike, v katerih so bili določeni pogoji za reševanje sporov. V navedenih sporazumih je bila za uvoz banan leta 2006 predvidena uvedba izključno tarifnega režima. Ministrska konferenca STO v Dohi je 14. novembra 2001 sprejela odstopanja od obveznosti EU iz členov I (odstopanje iz Dohe) in XIII GATT glede prednostne obravnave, dodeljene proizvodom iz držav AKP v okviru Sporazuma iz Cotonouja. V teh odstopanjih je bilo kot pogoj za odstopanje v zvezi z bananami določeno, naj bi novi izključno tarifni režim, uveden leta 2006, „vsaj obdržal popolni dostop na trg za dobavitelje iz držav z največjimi ugodnostmi“, za primere nesoglasij pa je bil predviden arbitražni mehanizem.

Svet je 12. julija 2004 pooblastil Komisijo, da začne pogajanja v skladu s členom XXVIII Splošnega sporazuma o carinah in trgovini 1994 („GATT 1994“) za vključitev izključno tarifnega režima za banane na seznam ES. Skladno s tem je Skupnost 15. julija 2004 uradno obvestila STO o svoji nameri, da spremeni koncesije pod številko 0803 00 19 (banane) na seznamu ES STO (CXL). Pogajanja je v skladu s pogajalskimi direktivami, ki jih je izdal Svet, vodila Komisija ob posvetovanju z odborom, ustanovljenim s členom 133 Pogodbe, in posebnim odborom za kmetijstvo. S temi pogajanji ni bil dosežen sporazum.

Skupnost je 31. januarja 2005 uradno obvestila STO, da namerava svoje koncesije pod številko 0803 00 19 (banane) nadomestiti s pogodbeno dajatvijo 230 EUR/tono. Nekatere članice STO (Brazilija, Kolumbija, Kostarika, Ekvador, Gvatemala, Honduras, Nikaragva, Panama in Venezuela) so 30. marca 2005 zahtevale arbitražo v okviru odstopanja iz Dohe. V arbitražni razsodbi, izdani 1. avgusta 2005, je bilo ugotovljeno, da tarifna stopnja za države z največjimi ugodnostmi v višini 230 EUR/tono, ki jo je predlagala Skupnost, ni v skladu s pogoji odstopanja iz Dohe. Komisija je na podlagi ugotovitev arbitraže spremenila predlog Skupnosti. V drugi arbitražni razsodbi, izdani 27. oktobra 2005, je bilo ugotovljeno, da tudi spremenjeni predlog za uvedbo tarifne stopnje za države z največjimi ugodnostmi v višini 187 EUR/tono ne odpravlja neusklajenosti.

EU je glede na obveznost uvedbe izključno tarifnega režima do 1. januarja 2006 in nesoglasje o pogodbeni dajatvi z Uredbo Sveta (ES) št. 1964/2005 uvedla veljavno dajatev za države z največjimi ugodnostmi v višini 176 EUR/tono. Ta uredba je odprla tudi avtonomno tarifno kvoto 775 000 ton neto teže za uvoz banan s poreklom iz držav AKP po ničelni stopnji. EU ni priglasila nobenega nadaljnjega predloga za spremembo svojega tarifnega seznama za banane, ker še ni bil dosežen sporazum z dobavitelji banan iz držav z največjimi ugodnostmi.

Dobavitelji banan iz držav AKP so imeli od 1. januarja 2008 na osnovi sporazumov o gospodarskem partnerstvu z EU dostop do trga EU brez dajatev in kvot.

Ekvador in Združene države Amerike so 23. februarja 2007 oziroma 29. junija 2007 zahtevali ustanovitev senata v skladu s členom 21.5 Dogovora o reševanju sporov STO, ker ukrepi, ki jih je sprejela EU, da bi izpolnila obveznosti iz sporočil Organa za reševanje sporov STO (Dispute Settlement Body – DSB) v sporu WT/DS27, niso v skladu s sporazumi STO. DSB je decembra 2008 sprejel zaključna poročila. V poročilu o primeru, ki ga je predložil Ekvador, je navedeno, da tarifa (176 EUR/tono), ki v EU velja za banane, ni v skladu s tarifnimi obveznostmi EU iz GATT 1994. V obeh poročilih je tudi navedeno, da preferencial, ki ga je EU dodelila v času ustanovitve senata (775 000 ton brez carine), ni v skladu z GATT 1994.

Svet je 22. marca 2004 in 29. januarja 2007 pooblastil Komisijo, da v skladu s členom XXIV:6 GATT 1994 začne pogajanja v okviru pristopa Češke republike, Republike Estonije, Republike Cipra, Republike Latvije, Republike Litve, Republike Madžarske, Republike Malte, Republike Poljske, Republike Slovenije, Slovaške republike, Republike Bolgarije in Republike Romunije k Evropski uniji.

Pogajanja v skladu s členom XXVIII in členom XXIV:6 GATT 1994 so se uspešno zaključila 15. decembra 2009 s parafiranjem „Ženevskega sporazuma o trgovini z bananami“ z Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo („Ženevski sporazum“) in „Sporazuma o trgovini z bananami“ z Združenimi državami Amerike („Sporazum EU/US“).

Sporazumi, ki jih je v pogajanjih dosegla Komisija, zagotavljajo poravnavo zahtevkov zadevnih držav v skladu s členoma XXIV:6 in XXVIII GATT. Poleg tega se z njimi izvajajo sporazumi, ki vključujejo izključno tarifni režim, in zagotavlja rešitev za vse nerešene spore v zvezi s tarifno obravnavo banan, ki jih je zato treba formalno rešiti s potrjevanjem novih tarifnih seznamov EU za banane.

Z začetkom veljavnosti Ženevskega sporazuma je zato treba odpraviti obstoječe veljavne tarifne stopnje EU za države z največjimi ugodnostmi pri uvozu banan z razveljavitvijo Uredbe Sveta (ES) št. 1964/2005 z dne 29. novembra 2005 o tarifnih stopnjah za banane, s katero je bila uvedena trenutno veljavna stopnja v višini 176 EUR/tono.

2010/0056 (COD)

Predlog

UREDBA EVROPSKEGA PARLAMENTA IN SVETA

o razveljavitvi Uredbe Sveta (ES) št. 1964/2005 o tarifnih stopnjah za banane

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 207(2) Pogodbe,

ob upoštevanju predloga Evropske komisije,

po posredovanju predloga nacionalnim parlamentom,

v skladu z rednim zakonodajnim postopkom,

ob upoštevanju naslednjega:

1. V Uredbi Sveta (ES) št. 1964/2005[1] je določeno, da je tarifna stopnja za banane oznake KN 0803 00 19 od 1. januarja 2006 176 EUR/tono.

2. Evropska unija je xx. xx. 2010 z Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo podpisala „Ženevski sporazum o trgovini z bananami“ v zvezi s strukturo in delovanjem režima Unije za trgovino z bananami iz oznake KN 0803 00 19 („Sporazum“).

3. Unija bo v skladu s Sporazumom postopno znižala svojo tarifo za banane s 176 EUR/tono na 114 EUR/tono. Prvo znižanje, ki se je ob parafiranju Sporazuma, dne 15. decembra 2009, uporabilo za nazaj, je zmanjšalo tarifno stopnjo na 148 EUR/tono. Naslednja znižanja se izvedejo v sedmih letnih obrokih z možno zamudo največ dveh let, če se pri pogajanjih iz Dohe v okviru Svetovne trgovinske organizacije (STO) odloži sklenitev sporazuma o kmetijskih modalitetah. Končno tarifno stopnjo v višini 114 EUR/tono je treba doseči najpozneje 1. januarja 2019. Znižanja tarifne stopnje je treba vključiti v STO v času potrjevanja seznama EU za banane.

4. Sporazum se po začasni uporabi od dneva podpisa odobri s Sklepom Sveta …/…/EU[2]. Veljati začne […].

5. Zaradi tega je primerno, da se Uredba (ES) št. 1964/2005 razveljavi –

SPREJELA NASLEDNJO UREDBO:

Člen 1

Uredba (ES) št. 1964/2005 se razveljavi.

Člen 2

Ta uredba začne veljati [[3]…].

Ta uredba je v celoti zavezujoča in se neposredno uporablja v vseh državah članicah

V Bruslju,

Za Evropski parlament Za Svet

Predsednik Predsednik

OCENA FINANČNIH POSLEDIC | FichFin/10/50124(DDG/EM/tm) 6.9.2010.1 |

DATUM: 27/01/2010 |

1. | PRORAČUNSKA POSTAVKA: Poglavje 12 – carine in druge dajatve | ODOBRENA PRORAČUNSKA SREDSTVA: B2010 : 14 079,7 mio EUR |

2. | NASLOVI: Predlog Sklepa Sveta o podpisu in začasni uporabi „Splošnega sporazuma o trgovini z bananami“ med Evropsko unijo ter Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo ter „Sporazuma o trgovini z bananami“ med Evropsko unijo in Združenimi državami Amerike & Predlog Sklepa Sveta o sklenitvi „Splošnega sporazuma o trgovini z bananami“ med Evropsko unijo ter Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo ter „Sporazuma o trgovini z bananami“ med Evropsko unijo in Združenimi državami Amerike & Predlog Uredbe Evropskega parlamenta in Sveta o spremembi Uredbe Sveta (ES) št. 1964/2005 o tarifnih stopnjah za banane |

3. | PRAVNA PODLAGA: Pogodba o delovanju Evropske unije, členi 207(4), 218(5)(6) in 207(2). |

4. | CILJI: Podpis, začasna uporaba in sklenitev dveh sporazumov o trgovini z bananami ter razveljavitev Uredbe o tarifnih stopnjah za banane. |

5. | FINANČNE POSLEDICE | PRETEKLO PRORAČUNSKO LETO 2009 (v milijonih EUR) | TEKOČE PRORAČUNSKO LETO 2010 (v milijonih EUR) | NASLEDNJE PRORAČUNSKO LETO 2011 (v milijonih EUR) | NASLEDNJE PRORAČUNSKO LETO 2012 (v milijonih EUR) |

5.0 | ODHODKI - V BREME PRORAČUNA ES (NADOMESTILA/INTERVENCIJE) - DRŽAVNI ORGANI - DRUGO | - | - | - | - |

5.1 | PRIHODKI - LASTNA SREDSTVA ES (DAJATVE/CARINE) | -3,5 | -74,8 | -88,1 | -106,8 |

5.2 | METODA IZRAČUNA: Temelji na uporabi znižanih tarifnih stopenj za uvoz blaga z oznako KN 0803.00.19 za zadnjih 12 mesecev, za katere so na voljo podatki. |

6.0 | ALI SE PROJEKT LAHKO FINANCIRA IZ ODOBRENIH PRORAČUNSKIH SREDSTEV, VPISANIH V USTREZNO POGLAVJE SEDANJEGA PRORAČUNA? | DA NE |

6.1 | ALI SE PROJEKT LAHKO FINANCIRA IZ PRENOSA MED POGLAVJI SEDANJEGA PRORAČUNA? | DA NE |

6.2 | ALI BO POTREBNA DOPOLNITEV PRORAČUNA? | DA NE |

6.3 | ALI BO TREBA ODOBRENA PRORAČUNSKA SREDSTVA VNESTI V PRIHODNJE PRORAČUNE? | DA NE |

PRIPOMBE: S sporazumi se postopoma znižujejo tarifne stopnje za banane. Ocenjuje se, da bodo ti ukrepi povzročili zmanjšanje lastnih sredstev, kar je navedeno v točki 5.1; neto zneski po odštetju stroškov pobiranja držav članic. (Ocena izgube lastnih sredstev za leto 2009 je bila vključena zaradi veljavnosti teh sporazumov za nazaj do 15/12/2009). |

[1] UL L 316, 2.12.2005, str. 1.

[2] UL L….

[3] Datum, ki ni pred datumom začetka veljavnosti Ženevskega sporazuma o trgovini z bananami; določi se naknadno.